Id-Deċiżjoni tal-Kummissjoni
tat-3 ta' Settembru 1998
dwar Regolament tekniku komuni għas-sistema terrestri ta' telekomunikazzjonijiet fl-ajruplani (TFTS)
(notifikata taħt dokument numru K (1998) 2378)
(Test b'relevanza għaż-ŻEE)
(98/535/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1], u b'mod partikolari l-Artikolu 7(2), it-tieni inċiż tiegħu,
Billi l-Kummissjoni adottat il-miżura li tidentifika t-tip ta' tagħmir ta' terminali tat-telekomunikazzjonijiet li għalih huwa meħtieġ -Regolament tekniku komuni, kif ukoll, kif ukoll id-dikjarazzjoni dwar il-qasam ta' applikazzjoni assoċjat miegħu; skond l-Artikolu 7(2), l-ewwel inċiż;
Billi għandhom ikunu adottati l-istandards armonizzati korrispondenti, jew partijiet minnhom, li jimplimentaw il-ħtiġiet essenzjali li għandhom jitbiddlu f'regolamenti tekniċi komuni;
Billi biex tiġi żgurata kontinwità fl-aċċess għas-swieq għall-manifatturi, huwa meħtieġ li jkunu permessi arranġamenti transitorji dwar tagħmir approvat skond regolamenti nazzjonali ta' l-approvazzjoni tat-tip;
Billi l-proposta ġiet sottomessa lill-Kumitat (ACTE), skond l-Artikolu 29(2);
Billi r-regolament tekniku komuni li għandu jkun adottat f'din id-Deċiżjoni huwa fi qbil ma’ l-opinjoni ta' l-ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir terminali maħsub biex ikun konness ma’ network pubbliku tat-telekomunikazzjonijiet u li jaqa fil-kamp ta' applikazzjoni ta' l-istandard armonizzat identifikat fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-karatteristiċi tekniċi, il-ħtiġiet ta' interface elettriċi u mekkaniċi, u protokoll ta' kontroll ta' aċċess li għandhom ikunu provduti minn tagħmir terminali li jkun kapaċi għal u maħsub mill-manifattur jew ir-rappreżentant tiegħu għall-użu f'sistema terrestri ta' telekomunikazzjonijiet fl-ajruplani (TFTS).
Artikolu 2
1. Ir-regolment tekniku komuni għandu jinkludi l-istandard armonizzat mħejji mill-korp ta' standardizzazzjoni relevanti li jimplimenta sal-limitu applikabbli l-ħtiġiet essenzjali msemmija fl-Artikolu 5 tad-Direttiva 98/13/KE. Ir-riferenza għall-istandard hija mniżżla fl-Anness.
2. It-tagħmir terminali kopert b'din id-Deċiżjoni għandu jikkonforma mar-regolament tekniku komuni imsemmi fil-paragrafu 1, għandu jilħaq il-ħtiġiet essenzjali imsemmija fl-Artikolu 5(a) u (b) tad-Direttiva 98/13/KE, u għandu jilħaq il-ħtiġiet ta' kull Direttiva oħra applikabbli, partikolarment id-Direttivi tal-Kunsill 73/23/KEE [2] u 89/336/KEE [3].
Artikolu 3
Korpi notifikati nominati biex iwettqu l-proċeduri imsemmija fl-Artikolu 10 tad-Direttiva 98/13/KE għandhom, fir-rigward ta' tagħmir terminali kopert bl-Artikolu 1(1) ta' din id-Deċiżjoni, jużaw jew jiżguraw li jkun użat l-istandard armonizzat imsemmi fl-Anness bid-dħul fis-seħħ ta' din id-Deċiżjoni.
Artikolu 4
1. Regolamenti nazzjonali ta' l-approvazzjoni tat-tip li jkopru tagħmir fil-kamp ta' applikazzjoni ta' l-istandard armonizzat imsemmi fl-Anness m'għandhomx japplikaw aktar b'effett minn tliet xhur wara d-dħul fis-seħħ ta' din id-Deċiżjoni.
2. Tagħmir terminali, approvat taħt dawn ir-regolamenti nazzjonali ta' approvazzjoni tat-tip jista’ jitkompla jitqiegħed fis-suq jew jitqiegħed fis-servizz.
Artikolu 5
Din id-Deċiżjoni hija indirizzata għall-Istati Membri.
Magħmula fi Brussel, it-3 ta' Settembru, 1998.